Bhaktapur

Bhaktapur, Bhadqaon — Nepalın mərkəzində, Baqmati ançolunda şəhər.

 Əhalisi 
Əhalisi 77,9 min (2006).

 Coğrafiyası 
Katmandu vadisində (təqribən 1400 m yüksəklikdə), Hindistanla Tibet arasındakı qədim ticarət yolu üzərindədir.

 Tarixi 
Şəhər 9-cu əsrdə kral Anand Malla tərəfindən salınmışdır.

 Memarlığı 
Bhaktapurun mərkəzindəki Dərbar meydanında kərpicdən tikilmiş və oyma taxta detallarla bəzədilmiş üçmərtəbəli “55 pəncərəli saray” (Malla sülaləsi krallarının keçmiş iqamətgahı; inşasına 1427-ci ildə başlanılmış, 1697-ci ildə yenidən tikilmişdir); kral Bhupatindra Mallanın heykəli ilə birlikdə daş sütun (18-ci əsr; hündürlüyü 10 m) və kvadrat formalı pilləli kürsülük üzərində Batsal Devi məbədi (16–18-ci əsrlər; 1-ci mərtəbəsində sıra sütunlar vardır); Taumadhi meydanın da kərpicdən və taxtadan tikilmiş Nyatapola (Bhavani) məbədi (1700–08; hündürlüyü təqribən 45 m) yerləşir. Milli incəsənət qalereyası (orta əsrlərə dair Nepal rəngkarlığı və heykəltəraşlığı), Bürünc və tunc məmulatları muzeyi, Sanskrit əlyazmaları müzeyi fəaliyyət göstərir.

 Sənayesi 
Kənd təsərrüfatı xammalı emal olunur. Kustar sənətkarlıq (dulusçuluq məmulatı, pambıq parça istehsalı, ağac üzərində oyma, zərgərlik və s.) inkişaf etmişdir. Bhaktapur kənd təsərrüfatı (taxıl, tərəvəz, meyvə) rayonunun ticarət mərkəzidir. Kərpic zavodu var.

 Qalereya 

 Həmçinin bax 
 Katmandu

 İstinadlar 

 Xarici keçidlər 
 Bhaktapur şəhərinin 1920-ci illərə aid qədim şəkilləri

Kateqoriya:Nepal şəhərləri